Diari Oficial de la Generalitat Valenciana


Sumari del DOGV 8615, del 19-08-2019 (2019/8127)

RESOLUCIÓ de 7 d'agost de 2019, del director general de Relacions amb Les Corts, per la qual es publica el conveni marc entre l'Agència Valenciana de Seguretat i Resposta a les Emergències (AVSRE) i Circuito del Motor y Promoción Deportiva, SA, per a la formació en matèria de conducció segura.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8615

Data del DOGV
:   19-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8127


Data del document
:   07-08-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 7 d'agost de 2019, del director general de Relacions amb Les Corts, per la qual es publica el conveni marc entre l'Agència Valenciana de Seguretat i Resposta a les Emergències (AVSRE) i Circuito del Motor y Promoción Deportiva, SA, per a la formació en matèria de conducció segura. [2019/8127]  
L'Agència Valenciana de Seguretat i Resposta a les Emergències (AVSRE) i Circuito del Motor y Promoción Deportiva, SA, han subscrit, prèvia tramitació reglamentària, el dia 6 de juny de 2019, el conveni marc per a la formació en matèria de conducció segura, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 6 d'agost de 2019 i número 798/2019, és procedent la publicació en el Diari Oficial de la Generalitat Valenciana del conveni marc esmentat, que figura annex a aquesta resolució.  
  
  
València, 7 d'agost de 2019.- El director general de Relacions amb Les Corts: Antonio Torres Salvador.  
  
  
CONVENI MARC DE COL·LABORACIÓ ENTRE L'AGÈNCIA VALENCIANA DE SEGURETAT I RESPOSTA A LES EMERGÈNCIES I EL CIRCUITO DEL MOTOR Y PROMOCIÓN DEPORTIVA, SA, PER A LA FORMACIÓ EN MATÈRIA DE CONDUCCIÓ SEGURA  
  
València, 6 de juny de 2019  
  
Reunits  
D'una banda, Josep Miquel Moya i Gonzalo Gobert Teigeiro, com a conseller apoderat i director general, respectivament, de l'entitat Circuito del Motor y Promoción Deportiva, SA (d'ara endavant, Circuito), amb CIF A-96793690 i amb domicili social en la N-III, eixida 334, de Xest 46351 (València) en el seu nom i representació i d'acord amb les atribucions que tenen conferides.  
I d'una altra banda, José María Ángel Batalla, director de l'Agència Valenciana de Seguretat i Resposta a les Emergències (d'ara endavant, AVSRE), que actua en nom i representació d'aquesta, d'acord amb el que estableix l'article 11.1.n de la Llei 4/2017, de 3 de febrer, de la Generalitat, per la qual es crea l'AVSRE, autoritzat per a la signatura del conveni per l'acord de la Comissió Permanent del Consell de Direcció de l'Agència, de 5 de desembre de 2018.   
Les dues parts es reconeixen mútuament, en qualitat en què intervenen, la capacitat legal necessària per a la signatura d'aquest conveni, i a aquest efecte,  
  
EXPOSEN  
  
1. Que la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències (AVSRE) disposa, en l'article 3.2.b, que té encarragada la direcció i gestió de les polítiques relacionades amb la formació i selecció de policies locals.  
2. Que el Decret 122/2017, de 15 de setembre, del Consell, pel qual s'aprova el Reglament orgànic i funcional de l'AVSRE, en l'article 19.1, atorga a l'Institut Valencià de Seguretat Pública i Emergències (d'ara en avant, IVASPE), com a òrgan adscrit a aquesta, les competències en matèria d'investigació, formació i perfeccionament professional, entre altres, de les policies locals, bombers i personal de Protecció Civil de la Comunitat Valenciana.  
3. Que la Llei 17/2017, de 13 de desembre, de la Generalitat Valenciana, de coordinació de policies locals, en l'article 15, atribueix a l'IVASPE competències en matèria de formació i perfeccionament professional de les policies locals, com també el desenvolupament de la investigació en aquesta matèria, adscrit a l'òrgan autonòmic que tinga atribuïda la titularitat de la competència en matèria de seguretat.  
4. Que l'AVSRE vol establir una col·laboració continuada amb Circuito per a la millora de la capacitat formativa i pedagògica del personal involucrat en l'àmbit de la seguretat i la resposta a les emergències, per al bé dels ciutadans de la Comunitat Valenciana, com també per a impulsar la formació de les policies locals en matèria de conducció segura, mitjançant la realització de cursos de formació, per la qual cosa ha sol·licitat a Circuito la col·laboració a través d'aquest conveni.  
  
5. Que Circuito té per objecte social, entre altres, l'organització i la gestió de l'explotació de les activitats i serveis a desenvolupar en els terrenys, immobles i instal·lacions del circuit, en virtut del Decret 128/1998, d'1 de setembre, del Govern Valencià, pel qual s'acorda la constitució de la societat mercantil Circuito del Motor y Promoción Deportiva, SA.   
6. Que Circuito desenvolupa activitats formatives pràctiques en conducció segura, com també en seguretat viària i està interessat a col·laborar amb l'AVSRE per a contribuir a la innovació, modernització i millora de la societat.  
7. Que la dilatada experiència de Circuito en tasques de formació en conducció de vehicles fa d'aquesta institució una valuosa i eficaç col·laboradora de l'Administració autonòmica de la Comunitat Valenciana en matèria de formació del personal de seguretat i emergències.  
8. Aquest conveni marc té com a finalitat promoure relacions de benefici mutu en matèria de col·laboració acadèmica i científica, d'acord amb l'article 3.2.b del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i conté acords susceptibles de generar obligacions jurídiques entre les parts que el subscriuen, però que, de forma expressa, requereixen, per a la seua efectivitat, la posterior formalització de convenis o acords singulars en els quals de manera específica es concreten aquestes obligacions directament exigibles.   
D'altra banda, de conformitat amb la Llei 9/2017, de 8 de novembre, de contractes del sector públic, aquest conveni queda exclòs del seu àmbit d'aplicació.  
Per tot el que s'ha exposat anteriorment, les dues entitats consideren convenient augmentar la seua vinculació acadèmica i científica, i establir, per a això, els instruments adequats, i a aquest efecte decideixen subscriure un conveni marc de cooperació acadèmica, científica i tècnica en l'àmbit de la seguretat d'acord amb les següents,  
  
  
CLÀUSULES  
  
Primera. Objecte del conveni  
L'AVSRE i Circuito es comprometen a establir un marc d'actuació per a la cooperació en activitats de formació del personal i investigació científica en matèria de conducció segura, amb els compromisos que es fixen en les clàusules segona i quarta.  
  
Segona. Modalitats de col·laboració  
Per a satisfer els objectius definits en l'article anterior les dues parts es comprometen, d'acord amb els mitjans de què puguen disposar, i d'acord amb les normes de cada institució, a:  
a) Executar projectes i programes de formació, recerca i desenvolupament en el camp de la conducció segura.  
b) Realitzar jornades i cursos de formació en les diferents tipologies de conducció dirigides a l'alumnat de l'IVASPE, i desenvolupades en compliment dels programes d'activitats formatives anuals, en unes instal·lacions adequades i segures. Entre aquestes jornades i cursos es detallen de forma no exhaustiva:  
· Jornades de conducció segura amb vehicle lleuger en asfalt.  
· Jornades de conducció segura de vehicle pesant.  
· Jornades de conducció 4x4 de vehicles d'emergències lleugers i pesants.  
· Curs de conducció policial.  
· Curs de conducció policial avançada.  
· Curs de conducció de furgonetes policials.  
· Curs de conducció 4x4 dirigit a personal de seguretat i emergències.  
c) Les altres actuacions que siguen considerades d'interés mutu, dins de les disponibilitats de les parts i de les activitats que constitueixen l'objecte d'aquest conveni.  
  
Tercera. No-incidència de despesa   
L'aplicació i execució d'aquest conveni, incloent-hi a aquest efecte tots els actes jurídics que es poden dictar en la seua execució i desenvolupament, no podrà comportar obligacions econòmiques concretes per a les parts i, en tot cas, la despesa haurà de ser atesa amb els seus mitjans personals i materials.  
  
Quarta. Establiment de la cooperació  
L'execució de les modalitats de cooperació previstes en aquest conveni marc serà objecte de convenis específics elaborats de comú acord entre les dues institucions.  
  
Cinquena. Comissió mixta de seguiment  
Per a facilitar l'elaboració dels convenis específics i el seu compliment es constituirà una comissió mixta de seguiment per a facilitar-ne el compliment, composta per dos representants de l'AVSRE i dos representants de Circuito. El president tindrà vot de qualitat per a dirimir en cas d'empat en les votacions.  
En la designació dels representants de l'AVSRE en l'esmentada comissió es procurarà la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per l'Acord del Consell de 10 de març de 2017.  
La presidència i la secretaria de la comissió les exerciran, de manera alternativa en cada sessió que tinga lloc, la direcció de l'AVSRE i de Circuito.  
La comissió esmentada es regirà, quant al seu funcionament, per l'article 15 i següents de la Llei 40/2015, d'1 d'octubre, de règim jurídic del sector públic, pel qual es regulen els òrgans col·legiats.  
La comissió realitzarà les funcions següents, tal com disposa l'article 9 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre:  
1. Supervisar l'execució del conveni, com també adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
2. Informar les parts dels retards i incidències que es puguen presentar durant l'execució del conveni, com també, si escau, proposar les corresponents actualitzacions o modificacions en les anualitats derivades del retard.  
Es realitzarà almenys un balanç de les accions realitzades a l'empara del conveni, i l'informe esmentat, com també les actes o acords de la comissió, seran comunicades a l'AVSRE, a través de l'IVASPE, i al Circuito.  
La comissió es reunirà almenys una vegada a l'any, i sempre que ho sol·licite alguna de les parts.  
  
Sisena. Entrada en vigor i durada  
Aquest conveni entrarà en vigor en el moment de la seua signatura, per a un període de quatre anys. En qualsevol moment abans de la finalització els dos podran acordar unànimement la seua pròrroga per un període de fins a quatre anys addicionals o la seua extinció.   
  
Setena. Modificació  
Les parts podran modificar aquest conveni marc en qualsevol moment per acord exprés de les parts signants, amb els mateixos tràmits que els previstos per a la subscripció inicial del conveni.  
  
Huitena. Finalització i causes d'extinció  
Aquest conveni podrà extingir-se per qualsevol de les causes següents:  
a) El transcurs del termini de vigència del conveni sense haver-se acordat la pròrroga d'aquest, o el transcurs del període de la pròrroga que, si escau, s'haguera acordat.  
b) L'acord unànime de tots els signants. En aquest cas, les institucions prendran les mesures necessàries per a evitar perjudicis, tant a elles com a tercers, entenent-se que hauran de continuar, fins a la seua conclusió, les accions ja iniciades.  
c) L'incompliment de les obligacions i compromisos assumits per alguna de les parts signants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a l'altra part signant.  
Si, transcorregut el termini indicat en el requeriment, persisteix l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni. La resolució del conveni per aquesta causa comportarà la indemnització dels perjudicis causats a les parts complidores.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors prevista en el conveni o en les lleis.  
  
Novena. Règim jurídic  
Aquest conveni es regirà pel que disposa el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
Així mateix, es regirà pel que disposa la Llei 40/2015, d'1 d'octubre, de règim jurídic del sector públic.   
  
Deu. Discrepàncies  
Les controvèrsies que s'originen com a conseqüència de l'aplicació d'aquest conveni, si no les resol la comissió mixta de seguiment, seran sotmeses a l'ordre jurisdiccional contenciós administratiu, de conformitat amb el que preveu la Llei 29/1998, de 13 de juliol, reguladora de la jurisdicció contenciosa administrativa.  
  
Onze. Publicitat  
Es donarà publicitat al text íntegre del conveni marc en GVA Oberta i en la pàgina web del Consorci segons el que disposen els articles 9.1.c, 10.1 i 2 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en el termini de deu dies hàbils des de la inscripció del conveni en el Registre de Convenis de la Generalitat.  
Així mateix, es donarà compliment a l'obligació de publicar el conveni marc en el Diari Oficial de la Generalitat Valenciana (DOGV) tal com disposa l'article 20 del Decret 176/2014, de 10 d'octubre, del Consell.  
En prova de conformitat del que s'ha dit anteriorment, signen per triplicat exemplar aquest document, en el lloc i data més amunt indicats  
  
  
Per Circuito Per Circuito Per l'AVSRE  
Josep Miquel Moya Gonzalo Gobert José María Ángel Batalla